KOMISIJOS REGLAMENTAS (ES) 2019/50

2019 m. sausio 11 d.

kuriuo dėl didžiausios leidžiamosios chlorantraniliprolo, klomazono, ciklaniliprolo, fenazakvino, fenpikoksamido, fluoksastrobino, lambda cihalotrino, mepikvato, svogūnų aliejaus, tiakloprido ir valifenalato koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III, IV ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį, 14 straipsnio 1 dalies a punktą ir 18 straipsnio 1 dalies b punktą,

kadangi:

(1) didžiausia leidžiamoji klomazono, fluoksastrobino, lambda cihalotrino, mepikvato ir tiakloprido liekanų koncentracija (toliau – DLK) nustatyta Reglamento (EB) Nr. 396/2005 II priede. Chlorantraniliprolo, fenazakvino ir valifenalato DLK nustatyta to reglamento III priedo A dalyje. Konkreti ciklaniliprolo, fenpikoksamido ir svogūnų aliejaus DLK nebuvo nustatyta ir šios medžiagos nebuvo įtrauktos į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) 2009 m. liepos 4 d. Maisto kodekso komisija patvirtino lambda cihalotrino rugiuose (2) kodekso didžiausią leidžiamąją koncentraciją (toliau – CXL);

(3) pagal Europos Parlamento ir Tarybos reglamento (EB) Nr. 178/2002 (3) 5 straipsnio 3 dalį, jei yra arba netrukus bus parengti tarptautiniai standartai, į juos atsižvelgiama tobulinant arba derinant maisto produktus reglamentuojančius teisės aktus, nebent minėti standartai arba tam tikros jų dalys būtų neveiksminga arba netinkama priemonė maisto produktus reglamentuojančiuose teisės aktuose numatytiems teisėtiems tikslams įgyvendinti arba jie yra pagrįsti moksliškai, arba jie lemtų tokį apsaugos lygį, kuris skirtųsi nuo Sąjungoje tinkamu laikomo lygio. Be to, pagal to reglamento 13 straipsnio e punktą Sąjunga turi užtikrinti tarptautinių techninių standartų ir maisto produktus reglamentuojančių teisės aktų nuoseklumą, kartu užtikrindama, kad Sąjungoje priimtas aukštas apsaugos lygis nesumažėtų;

(4) lambda cihalotrino rugiuose CXL yra saugi Sąjungos vartotojams (4), todėl turėtų būti įtraukta į Reglamentą (EB) Nr. 396/2005 kaip DLK;

(5) vykdant augalų apsaugos produkto, kurio sudėtyje yra veikliosios medžiagos klomazono, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti vaistinėms ramunėms ir tikriesiems bananams apsaugoti;

(6) pateikta paraiška leisti naudoti fluoksastrobiną valgomiesiems česnakams, rapsų sėkloms, sėmenims, aguonų sėkloms, garstyčių sėkloms ir sėjamosioms judroms apsaugoti. Pateikta paraiška leisti naudoti mepikvatą rapsų sėkloms, sėmenims, aguonų sėkloms, garstyčių sėkloms, sėjamosioms judroms, saulėgrąžų sėkloms, kiaulių, avių ir ožkų kepenims, kiaulių inkstams, pienui ir kiaušiniams apsaugoti. Pateikta paraiška leisti naudoti tiaklopridą agurklėms ir ridikams apsaugoti. Pateikta paraiška leisti naudoti valifenalatą pomidorams, baklažanams, salotoms, valgomiesiems svogūnams, valgomiesiems svogūnėliams ir valgomiesiems česnakams apsaugoti;

(7) pagal Reglamento (EB) Nr. 396/2005 6 straipsnio 2 ir 4 dalis pateiktos paraiškos leisti naudoti chlorantraniliprolą ir fenazakviną Jungtinėse Valstijose atitinkamai apyniams ir migdolams. Pareiškėjas teigia, kad Jungtinėse Valstijose šių medžiagų, naudojamų tokiems kultūriniams augalams apsaugoti, liekanos yra didesnės negu Reglamente (EB) Nr. 396/2005 nustatyta DLK, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;

(8) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(9) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (5). Šias nuomones Tarnyba pateikė Komisijai, valstybėms narėms ir visuomenei;

(10) dėl fluoksastrobino naudojimo valgomiesiems česnakams apsaugoti, Tarnyba įvertino paraišką dėl DLK nustatymo valgomiesiems svogūnams ir pateikė pagrįstą nuomonę dėl pasiūlytos DLK (6). Laikantis galiojančių Sąjungos gairių dėl DLK ekstrapoliacijos, tikslinga valgomiesiems svogūnams nustatytą DLK taikyti ir valgomiesiems česnakams;

(11) dėl visų kitų paraiškų Tarnyba padarė išvadą, kad, remiantis vartotojų patiriamos ekspozicijos vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkanti šių medžiagų, gaunamų vartojant visus maisto produktus, kuriuose gali būti šių medžiagų, sukeliama ekspozicija, nei trumpalaikė ekspozicija dėl labai didelio atitinkamų produktų vartojimo nekeltų rizikos, kad bus viršyta leidžiama paros dozė arba ūmaus poveikio etaloninė dozė;

(12) Komisijos reglamentu (ES) 2016/1003 (7) auginamiesiems grybams iki 2018 m. gruodžio 31 d. buvo nustatyta laikinoji mepikvato DLK, siekiant spręsti problemą, kai neapdorotų auginamųjų grybų kryžminė tarša susidarė dėl teisėtai mepikvatu apdorotų šiaudų. Valstybės narės ir Tarnyba pateikė naujus stebėsenos duomenis, kurie rodo, kad mepikvato liekanos vis dar viršija nustatymo ribą. Todėl yra tikslinga pratęsti dabartinės 0,09 mg/kg DLK taikymą. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per keturis metus po šio reglamento paskelbimo;

(13) kelios lambda cihalotrino DLK vertės buvo pakeistos Komisijos reglamentu (ES) 2018/960 (8). Tuo reglamentu DLK rugiuose nuo 2019 m. sausio 26 d. sumažinama iki nustatymo ribos, neatsižvelgiant į rugiams nustatytą CXL. Siekiant teisinio tikrumo, yra tikslinga numatyti, kad šiame reglamente nustatyta DLK būtų taikoma nuo tos pačios dienos;

(14) vykdant veikliosios medžiagos fenpikoksamido patvirtinimą paraiška dėl DLK buvo įtraukta į dokumentų rinkinio santrauką pagal Europos Parlamento ir Tarybos reglamento (EB) Nr. 1107/2009 (9) 8 straipsnio 1 dalies g punktą. Atitinkama valstybė narė įvertino šią paraišką pagal to reglamento 11 straipsnio 2 dalį. Tarnyba įvertino paraišką ir pateikė išvadą dėl veikliosios medžiagos pesticido rizikos vertinimo tarpusavio peržiūros, kurioje ji rekomendavo nustatyti DLK, apimančią tipiškas rugių ir kviečių paskirtis atsižvelgiant į atitinkamą gerą žemės ūkio praktiką Sąjungoje ir į importo nuokrypio prašymą dėl bananų iš Panamos (10);

(15) svogūnų aliejus yra patvirtintas kaip pagrindinė medžiaga pagal Komisijos įgyvendinimo reglamentą (ES) 2018/1295 (11). Nėra tikėtina, kad dėl šios medžiagos naudojimo sąlygų maiste ar pašaruose atsirastų liekanų, kurios galėtų kelti riziką vartotojams. Todėl šią medžiagą tikslinga įtraukti į Reglamento (EB) Nr. 396/2005 IV priedą;

(16) veiklioji medžiaga ciklaniliprolas buvo nepatvirtinta Komisijos įgyvendinimo reglamentu (ES) 2017/357 (12). Kadangi Reglamente (EB) Nr. 396/2005 DLK nustatyta nebuvo, šią medžiagą tikslinga įtraukti į to reglamento V priedą;

(17) remiantis pagrįstomis Tarnybos nuomonėmis bei išvadomis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(18) todėl Reglamentas (EB) Nr. 396/2005 turėtų būti atitinkamai iš dalies pakeistas;

(19) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III, IV ir V priedai iš dalies keičiami pagal šio reglamento priedą.

2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo 2019 m. sausio 1 d. Tačiau didžiausiai leidžiamajai lambda cihalotrino liekanų koncentracijai rugiuose jis taikomas nuo 2019 m. sausio 26 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2019 m. sausio 11 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-41%252Fal32_24e.pdf.

Jungtinė FAO ir PSO maisto standartų programa, Maisto kodekso komisija. III ir IV priedėliai. Trisdešimt antroji sesija. Roma, Italija, 2009 m. birželio 29 d.–liepos 4 d.

(3) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

(4) Revision of the review of the existing maximum residue levels for the active substance lambda-cyhalothrin. EFSA Journal 2015;13(12):4324.

(5) EFSA mokslinės ataskaitos pateikiamos svetainėje:

http://www.efsa.europa.eu:

Reasoned opinion on the modification of the existing maximum residue levels for clomazone in chamomiles and plantains. EFSA Journal 2018;16(6):5316.

Reasoned opinion on the modification of the existing maximum residue levels for fluoxastrobin in oilseeds. EFSA Journal 2018;16(7):5381.

Reasoned opinion on the modification of the existing maximum residue levels for mepiquat in various oilseeds and animal commodities. EFSA Journal 2018;16(7):5380.

Reasoned opinion on the modification of the existing maximum residue levels for thiacloprid in corn gromwell seeds and radish. EFSA Journal 2018;16(6):5313.

Reasoned opinion on the modification of the existing maximum residue levels for valifenalate in various crops. EFSA Journal 2018;16(6):5289.

Reasoned opinion on the setting of an import tolerance for chlorantraniliprole in hops. EFSA Journal 2018;16(6):5312.

Reasoned opinion on the setting of an import tolerance for fenazaquin in almonds. EFSA Journal 2018;16(7):5330.

(6) Reasoned opinion on the review of the existing maximum residue levels (MRLs) for fluoxastrobin according to Article 12 of Regulation (EC) No 396/2005. EFSA Journal 2012;10(12):3012.

(7) 2016 m. birželio 17 d. Komisijos reglamentas (ES) 2016/1003, kuriuo dėl didžiausios leidžiamosios abamektino, acekvinocilo, acetamiprido, benzovindiflupiro, bromoksinilo, fludioksonilo, fluopikolido, fosetilo, mepikvato, prokvinazido, propamokarbo, proheksadiono ir tebukonazolo liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai (OL L 167, 2016 6 24, p. 46).

(8) 2018 m. liepos 5 d. Komisijos reglamentas (ES) 2018/960, kuriuo dėl didžiausios leidžiamosios lambda cihalotrino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai (OL L 169, 2018 7 6, p. 27).

(9) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(10) Conclusion on the peer review of the pesticide risk assessment of the active substance fenpicoxamid (XDE-777). EFSA Journal 2018;16(1):5146.

(11) 2018 m. rugsėjo 26 d. Komisijos įgyvendinimo reglamentas (ES) 2018/1295, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama pagrindinė medžiaga svogūnų aliejus ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 243, 2018 9 27, p. 7).

(12) 2017 m. vasario 28 d. Komisijos įgyvendinimo reglamentas (ES) 2017/357, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga ciklaniliprolas (OL L 54, 2017 3 1, p. 4).